কোভিড: সরকারি ওয়েবসাইটে করোনা সংক্রমণের রেড জোনে ঢাকা ও রাঙ্গামাটি
করোনাভাইরাস পরীক্ষা ও শনাক্তের হিসাবে ঢাকা ও রাঙ্গামাটিকে সংক্রমনের রেড জোন বা উচ্চ ঝুঁকিপূর্ণ এলাকা বলে চিহ্নিত করেছে বাংলাদেশের স্বাস্থ্য কর্তৃপক্ষ। এই দুই জেলায় বর্তমানে সংক্রমনের হার ১০ থেকে ১৯ শতাংশের মধ্যে।
স্বাস্থ্য অধিদপ্তর ও আইইডিসিআরের করোনাভাইরাস সংক্রান্ত গত এক সপ্তাহের তথ্যউপাত্ত বিশ্লেষণ করে এই তথ্য প্রকাশ করেছে করোনা বিষয়ক সরকারি ওয়েবসাইট corona.gov.bd ।
স্বাস্থ্য ও পরিবার কল্যাণ অধিদপ্তর, স্বাস্থ্য অধিদপ্তর ও আইইডিসিআরের তথ্যউপাত্তের ভিত্তিতে এই ওয়েবসাইটটি পরিচালিত হয়।
তবে ওয়েবসাইটে তথ্য বিশ্লেষণ করে বিভিন্ন জেলাকে ঝুঁকিপূর্ণ বলে চিহ্নিত করা হলেও স্বাস্থ্য অধিদপ্তর থেকে আলাদা জোন করে কোন নির্দেশনা বা বিশেষ ব্যবস্থা জারি করা হয়নি বলে জানিয়েছেন একজন মুখপাত্র অধ্যাপক ডা. মোহাম্মদ রোবেদ আমিন।
তিনি বলছেন, ''করোনাভাইরাস প্রতিরোধে যেসব স্বাস্থ্য নির্দেশনা বা নিয়মকানুন আছে, সারা বাংলাদেশের সবাইকেই তা মেনে চলা উচিত।''
ওয়েবসাইটের তথ্য অনুযায়ী, ঢাকা ও রাঙ্গামাটিতে সংক্রমণের হার বেড়েছে। আগে ঢাকা মধ্যম ঝুঁকির মধ্যে থাকলেও বর্তমানে সেটি উচ্চ ঝুঁকিপূর্ণ তালিকায় পড়েছে। আর নিম্ন ঝুঁকির তালিকা থেকে রাঙ্গামাটি উচ্চ ঝুঁকির তালিকায় গেছে।
ঢাকায় বর্তমানে করোনাভাইরাস শনাক্তের হার ১২ দশমিক ৯০ শতাংশ আর রাঙ্গামাটিতে ১০ শতাংশ।
গত কয়েকদিন ধরেই বাংলাদেশে করোনাভাইরাসের নতুন রোগী শনাক্ত বাড়ছে।
বুধবার বাংলাদেশে নতুন করে শনাক্ত হয়েছে দুই হাজার ৪৫৮ জন। শুধুমাত্র ঢাকা মহানগরী ও ঢাকা জেলা মিলিয়ে শনাক্ত হয়েছে এক হাজার ৯২০ জন।
আগের সাতদিনের তুলনায় বাংলাদেশে করোনাভাইরাস সংক্রমণ বেড়েছে ১৬৯ দশমিক ১২ শতাংশ। তবে মৃত্যু ২০ শতাংশ কমেছে।
করোনাভাইরাস শনাক্তের হার শূন্য থেকে চার শতাংশের মধ্যে থাকলে সবুজ জোন, পাঁচ থেকে নয় শতাংশের মধ্যে থাকলে হলুদ জোন আর ১০ থেকে ১৯ শতাংশের মধ্যে থাকেল রেড জোন বলে ধরা হয়। আর শনাক্তের হার ২০ থেকে ২৯ বেশি হলে সেটিকে গাঢ় লাল বলে বর্ণনা করা হয়েছে।
গত এক সপ্তাহের তথ্য বিবেচনায় ছয়টি জেলা রয়েছে মধ্যম ঝুঁকিপূর্ণ বা ইয়োলো জোনে।  এগুলো হলো রাজশাহী, নাটোর,রংপুর, নালমনিরহাট, যশোর ও দিনাজপুর।
গ্রিন জোন বা নিম্ন ঝুঁকির সবুজ জোনে রয়েছে ৫৪টি জেলা। এগুলো হলো চট্টগ্রাম, বগুড়া, গাজীপুর, কক্সবাজার, কুষ্টিয়া, নীলফামারী, বরগুনা, শেরপুর, মেহেরপুর, ঠাকুরগাঁও, ফেনী, সিরাজগঞ্জ, জামালপুর, পিরোজপুর, বাগেরহাট, নারায়ণগঞ্জ, নওগাঁ, ঝালকাঠি, খুলনা, পটুয়াখালী, কুড়িগ্রাম, জয়পুরহাট, ফরিদপুর, বরিশাল, চুয়াডাঙ্গা, মানিকগঞ্জ, চাঁদপুর, লক্ষ্মীপুর, ময়মনসিংহ, রাজবাড়ী, সিলেট, সাতক্ষীরা, গোপালগঞ্জ, মৌলভীবাজার, নোয়াখালী, কিশোরগঞ্জ, গাইবান্ধা, শরীয়তপুর, মুন্সীগঞ্জ, নরসিংদী, খাগড়াছড়ি, ঝিনাইদহ, পাবনা, মাদারীপুর, মাগুরা, সুনামগঞ্জ, চাঁপাইনবাবগঞ্জ, কুমিল্লা, নেত্রকোনা, ভোলা, টাঙ্গাইল, হবিগঞ্জ, ব্রাহ্মণবাড়ীয়া ও নড়াইল।
এসব জেলায় সংক্রমণের হার শূণ্য থেকে চার শতাংশের মধ্যে।
'দুই মাসের মধ্যে অর্ধেক ইউরোপ অমিক্রনে আক্রান্ত হবে' - বিশ্ব স্বাস্থ্য সংস্থা
টেকনাফে যে কারণে জেলেদের জালে ধরা পড়ছে অবিশ্বাস্য পরিমাণ মাছ
ওয়ান ইলেভেনে পশ্চিমা দূতদের গোপন ও প্রকাশ্য যত ভূমিকা
জিংক সমৃদ্ধ ধানের চাষীরা পাবেন জামানতহীন ঋণ, কী আছে এই চালে

করোনাভাইরাস পরীক্ষা ও শনাক্তের হিসাবে ঢাকা ও রাঙ্গামাটিকে সংক্রমনের রেড জোন বা উচ্চ ঝুঁকিপূর্ণ এলাকা বলে চিহ্নিত করেছে বাংলাদেশের স্বাস্থ্য কর্তৃপক্ষ। এই দুই জেলায় বর্তমানে সংক্রমনের হার ১০ থেকে ১৯ শতাংশের মধ্যে।